মহাকুম্ভ শেষে ২ হাজার কোটি টাকা ঢুকবে যোগী সরকারের ভাঁড়ারে?

ওয়েব ডেস্ক: সোমবার পৌষ পূর্ণিমার পুণ্য লগ্নে শুরু হয়ে গেল মহাকুম্ভ মেলা (Mahakumbh 2025)। একইসঙ্গে উত্তরপ্রদেশের প্রয়াগরাজে (Prayagraj) গঙ্গা, যমুনা এবং পৌরাণিক নদী সরস্বতীর সঙ্গম স্থলে শুরু হয়েছে পুণ্যার্থীদের পুণ্যস্নানও। জানা গিয়েছে, প্রথম দিনের পুণ্যস্নানে অংশগ্রহণ করবেন প্রায় ৫০ লক্ষ ভক্ত (Devotee)। মনে করা হচ্ছে, ২০২৫-এর পূর্ণকুম্ভে ৪০ কোটির বেশি পুণ্যার্থী অংশগ্রহণ করবেন। সেই কারণে বিশ্বের সবথেকে বড় জনসমাগমের (Largest Gathering) তকমা দেওয়া হচ্ছে এই বিশাল মেলাকে।

আসলে ১২ বছর পর পূর্ণকুম্ভের আয়োজন করা হয়। চার হাজার একরের বিশাল জায়গা জুড়ে হয় কুম্ভমেলা। কারণ কোটি কোটি পুণ্যার্থী কুম্ভের পথে যাত্রা শুরু করেছেন, অনেকেই আবার পৌঁছেও গিয়েছেন প্রয়াগরাজে। সেই কারণে এবারের কুম্ভমেলার আয়োজন উত্তরপ্রদেশের (Uttar Pradesh) অর্থনীতিকে চাঙ্গা করে তুলতে পারে বলে মনে করছেন বিশেষজ্ঞরা। তাঁদের মতে, কুম্ভের শেষে যোগী সরকার ব্যাপক লাভবান হতে চলেছে।

আরও পড়ুন: জুড়ে গেল কাশ্মীর ও লাদাখ! ২,৭০০ কোটির সুড়ঙ্গ উদ্বোধন করলেন মোদি

জানা গিয়েছে, ৪৫ দিনের মহাকুম্ভ মেলার জন্য সাত হাজার কোটি টাকার বাজেট ধরা হয়েছে ইতিমধ্যে। তবে মেলা শেষে যোগী সরকারের ভাঁড়ারে মোট দুই লক্ষ কোটি টাকা ঢুকবে বলে আশা করা হচ্ছে। যদি ৪০ কোটি পুণ্যার্থীদের প্রত্যেকে পাঁচ হাজার টাকা করে খরচ করেন, তাহলেই বিপুল মুনাফা পেতে পারে উত্তরপ্রদেশের রাজ্য সরকার।

যদিও একটি নিউজ এজেন্সির সমীক্ষা বলছে, কুম্ভে আগত প্রত্যেক পুণ্যার্থীর মাথাপিছু ১০ হাজার টাকা খরচ হয়। সেই হিসেবে দেখতে গেলে ইউপি সরকার মেলা থেকে মোট চার হাজার কোটি টাকা লাভ করতে পারে। এক্ষেত্রে দেশের জিডিপিও এক শতাংশ বৃদ্ধি পাবে বলে মনে করা হচ্ছে।